6.4.2022
FI
Euroopan unionin virallinen lehti
C 152/19
Euroopan talous- ja sosiaalikomitean lausunto aiheesta ”Vapaaehtoistoiminta – Kansalaiset Euroopan tulevaisuuden rakentajina” (oma-aloitteinen lausunto) (2022/C 152/04)
Esittelijä: Krzysztof PATER
Täysistunnon päätös
25.3.2021
Oikeusperusta
työjärjestyksen 32 artiklan 2 kohta oma-aloitteinen lausunto
Vastaava jaosto
”työllisyys, sosiaaliasiat, kansalaisuus”
Hyväksyminen jaostossa
24.11.2021
Hyväksyminen täysistunnossa
8.12.2021
Täysistunnon nro
565
Äänestystulos (puolesta / vastaan / pidättyi äänestämästä) 214/3/4
1.
Päätelmät ja suositukset 1.1 ETSK toteaa, että päätöksentekijöiden on Euroopan tulevaisuudesta käytävässä keskustelussa otettava huomioon, että Euroopan tulevaisuutta muovaavat paitsi poliittiset päättäjät ja instituutiot sekä kansalaisjärjestöt myös miljoonat kansalaiset – vapaaehtoiset, jotka käyttävät päivittäin aikaansa ja energiaansa toimiakseen solidaarisesti yhteisen edun hyväksi kansalaisyhteiskunnan järjestöissä ja niiden ulkopuolella.
1.2 Vapaaehtoistoimintaan osallistuu miljoonia Euroopan unionin kansalaisia, jotka toimivat solidaarisuudesta muita kohtaan yksin tai järjestäytyneissä rakenteissa (sekä epävirallisissa että virallisissa rakenteissa).
Tämä liike edellyttää järjestelmällistä ja harkittua tukea sekä EU:n että jäsenvaltioiden tasolla, koska sen vaikutus sosiaaliseen kehitykseen on moninkertainen mahdollisiin kustannuksiin nähden.
ETSK toivoo, että tähän tukeen tehdään tulevina vuosina myönteisiä laadullisia muutoksia, joissa otetaan paremmin huomioon vapaaehtoisten merkitys Euroopan tulevaisuuden kannalta.
1.3 ETSK kehottaa Euroopan komissiota toteuttamaan toimia ja julistamaan vuoden 2025 Euroopan vapaaeh­ toistoiminnan teemavuodeksi, koska se olisi
— keino kunnioittaa miljoonia vapaaehtoisia, jotka ovat erityisesti osallistuessaan viime kuukausina pandemian vaikutusten torjuntaan osoittaneet, että heillä on yhteiskunnassa merkittävä rooli
— keino edistää edelleen ajatusta vapaaehtoistoiminnasta jäsenvaltioiden yhteiskunnissa, kannustaa enemmän ihmisiä osallistumaan vapaaehtoistoimintaan ja osoittaa, että tämä on osallistavaa ja yleismaailmallista toimintaa, johon osallistuu ihmisiä kaikista ryhmistä ja kaikista taustoista riippumatta heidän iästään tai yhteiskunnallisesta asemastaan
— tilaisuus vaihtaa kokemuksia ja taitotietoa jäsenvaltioiden viranomaisten välillä oikeudellisista ja poliittisista välineistä, joilla tuetaan vapaaehtoisten toimintaa
— keino kannustaa Euroopan komissiota laajentamaan ja luomaan uusia ohjelmia, jotka koskevat kaikenikäisiä vapaaehtoisia
— keino edistää ymmärrystä Euroopan ja sen kansalaisten tulevaisuuden kannalta merkittävistä hankkeista, tarjota objektiivista tietoa ja faktoja sekä torjua väärää ja yksipuolista tietoa.